google/wiki40b huggingface dataset:
Døgnfluemygg

Utseende

Deuterophlebiidene har trolig det mest særpregede utseende av alle myggfamiliene, men kan ved første øyekast minne om døgnfluer. Brystet er kraftig og bredt, bakkroppen er mer eller mindre kjegleformet. Beina er lange og tynne. Vingene er store men spinkle og skjøre, med mange men svake årer og tre buede tverr-linjer. 
Hodet er lite og flatt, og er usynlig ovenfra da det blir dekket av det kraftige (oppsvulmet) brystpartiet. Fasettøynene er små og runde, punktøyne (ocelli) mangler. Antennene består av seks ledd. Hos hannene er det ytterste leddet ekstremt forlenget, opptil fire ganger så langt som kroppen. Hunnens antenner er ganske korte. Munndelene er sterkt redusert. 
Larvene er flattrykte, med tydelig avsatt hode med lange, gaffeldelte antenner, tre avsatte bryst-segmenter (thorax) og åtte bakkropps-segmenter (abdomen). Alle segmentene har lange vorteføtter på sidene. Vorteføttene ender i en krans av torner. Puppene er flate og bredt ovale, med et sett trådformede gjeller på hver side av brystet.

Levevis

Deuterophlebiidene er sjeldne insekter og relativt lite er kjent om deres biologi. Alle artene ser ut til å utvikle seg i små bekker, særlig i fjellstrøk men noen finnes også i halvørkener. De kan klare seg i bekker som bunnfryser om vinteren, eller tørker ut om sommeren – trolig overlever myggene slike perioder i eggstadiet. Larvene trenger forholdsvis raskt rennende vann. De ser ikke ut til å tåle vanntemperaturen over 20°C. 
Utviklingen går gjennom fire larvestadier, og de voksne myggene klekkes om morgenen. Svermingen varer ganske kort tid, typisk mindre enn to timer. Paringen skjer trolig i luften, og hunnene legger 100-150 egg etterpå. Disse myggene lever kort tid som voksne, trolig bare ca. 2 timer for hannene og et døgn for hunnene.
De Havilland Goblin

de Havilland Goblin, opprinnelig Halford H-1, var en tidlig turbojetmotor konstruert  av Frank Halford og bygd av de Havilland. Goblin ble brukt i de Havilland Vampire, og skulle ha vært motoren for F-80 Shooting Star. Goblin ble også benyttet i Saab 21R, Fiat G. 80 og de Havilland Swallow. Konstruksjon av motoren ble utført av Frank Halford i hans konsulentfirma i London i april 1941.
Delstater i Brasil

Det er 27 delstater i Brasil (portugisisk estados). Dette inkluderer de føderale delstatene i Brasil pluss Det føderale distriktet, hvor hovedstaden Brasília ligger.
Det hender så mangt på Hovedøen

«Det hender så mangt på Hovedøen» er en norsk slager med melodi av danske Willy Kierulff og tekst av Vilhelm Dybwad. Kari Diesens mor, Signe Heide Steen, sang den for henne da hun var liten. Sangen handler om Hovedøen. Kari Diesen med Arild Andresens orkester spilte den inn i 1957. Det var den første norske ekko-innspillingen (Refrenget har ekko på Diesens stemme). Den ble utgitt som B-siden til Diesens versjon av landeplagen «Tango for to». Sangen ble raskt så populær at den ble gjenutgitt som A-side på platen His Master's Voice AL 6054 med Sverre Bævres «I min ungdoms vår» på den andre siden.
Diesen gjorde to nyinnspillinger av den: Versjonen til Kari Diesen med Tor Hultins orkester ble utgitt på LP-platen Det hender så mangt (Philips 6327 019) i 1979. Versjonen til Kari Diesen med Frank Cooks orkester ble utgitt på den doble LP-platen Jeg har mitt hjerte i Oslo – Toner fra Tigerstaden (Talent TLS 6001).

Dansk versjon

Thøger Olesen har laget en dansk tekst. Den danske tittelen er «På Æbleøen». Lis Jannie med Ib Renards orkester spilte den inn på singlen Triola TD 45-3 i 1958
99% Ærlig

99% Ærlig er et musikkalbum med Emire og Lillebror, utgitt den 11. september 2008.
Musikkalbum

Musikkalbum er en grammofon- eller CD-plate med en samling av flere musikkinnspillinger. Selve plateinnpakkingen kan likne på tradisjonelle fotoalbum.
Extractive Industries Transparency Initiative

Extractive Industries Transparency Initiative (EITI) er en internasjonal organisasjon som håndhever en standard for åpenhet i olje-, gass- og gruveindustriene. Standarden er utviklet og overvåket av det internasjonale EITI-styret som består av representanter fra myndigheter, næringsliv og sivilt samfunn. I land som implementerer EITI-standarden, må selskapene i disse industriene offentliggjøre hvor mye de betaler i skatter og avgifter, og myndighetene må offentliggjøre hvor mye de mottar. Disse tallene blir sammenlignet og sammenstilt i en årlig EITI rapport.
Det internasjonale sekretariatet til EITI er siden 2007 tilrettelagt av Utenriksdepartementet, og er basert i Oslo. Styreleder er Clare Short, tidligere utviklingsminister i Storbritannia.
Norge er et av 46 implementerende land.
Lophorrhina songeana

Utbredelse

Arten er kjent fra Tanzania.
Lita Ford

Karriere

Familien flyttet til USA da hun var 4 år. Som elleveåring begynte hun å spille gitar. Hun ble medlem av bandet The Runaways med blant andre Joan Jett da hun var 16 år, og etter at gruppen ble oppløst i 1979 satset hun videre med en solokarriere. Hennes debutalbum  Out for Blood (1983) solgte ikke spesielt bra. Hennes neste album Dancin' on the Edge (1984) inneholdt singlene Fire in my Heart som kom på Topp 10 i flere land, og Gotta Let Go som ble en hit med førsteplass på «Mainstream Rock Chart» i USA. 
Hun turnerte i flere år før hun kom med oppfølgeren Lita (1988) som ga henne fire kommersielle hits; «Kiss Me Deadly», «Back to the Cave», «Close My Eyes Forever», og «Falling In and Out of Love» (skrevet sammen med Nikki Sixx fra Mötley Crüe). Balladen «Close My Eyes Forever», er en duett med Ozzy Osbourne. Den nådde 8 plass på Billboard Hot 100, og solgte til platinaplate i USA og gullplate i UK.
Neste album var Stiletto som inneholdt singlene Hungry and Lisa, sistnevnte dedikert til hennes mor. Albumet ble ikke like stor suksess som de to forrige. Hennes videre album solgte dårligere og dårligere, og hennes siste studioalbum er Black fra 1994. 
Lita Ford regnes som en av de beste kvinnelige hardrock-gitarister.

Privatliv

Ford var gift med Chris Holmes fra W.A.S.P. mellom 1986 og 1992. Hun  har også vært forlovet med  Tony Iommi fra Black Sabbath. Hun er nå gift med Jim Gillette fra bandet Nitro, og de har to sønner sammen.
The Filson Historical Society

The Filson Historical Society (opprinnelig Filson Club) er en historisk forening i området Old Louisville i Louisville, Kentucky. Organisasjonen ble grunnlagt i 1884 og navngitt etter den tidlige oppdageren John Filson fra Kentucky; forfatteren av The Discovery, Settlement, and Present State of Kentucke, som inneholdt et av de første kartene av delstaten. Filsons utfyllende samling fokuserer på Kentucky, Upland South og Ohio River Valley. Foreningen er i besittelse av en stor samling av manuskripter, samt et bibliotek med sjeldne bøker, tidsskrifter, kart og annet publisert materiale. Filson har også et lite museum. En av museets mest spesielle besittelser er en del av en trestamme av amerikansk bøk, med den utskårede skriften «D. Boon kilt a bar 1803».
Myra (navn)

Etymologi

Myra ble oppfunnet på 1600-tallet av den engelske dikteren Fulke Greville (1554–1628), og har usikker opprinnelse.
Mayra er en spansk form av navnet.
Coscinesthes

Utseende

Middelsstore til store, lyst brunspraglete trebukker.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i det sørlige Kina.
Janbechynea

Utseende

Små (ca. 8 millimeter), avlange, blanke, rødlige eller mørke bladbiller. Kroppsformen er avlangt oval og noe flat, kroppen er glatt med fine hår på dekkvingene. Fargen varierer mye. Antennene er nesten så lange som kroppen, nokså tynne med kjegleformede ledd, ikke påfallende tykkere mot spissen. Pronotum er rundet med tydelig avsatte sidekanter. Dekkvingene er jevnbrede, kraftig punkterte. Beina er slanke og nokså korte.

Utbredelse

Artene lever i den enotropiske økosonen, en art går nord til Arizona.
Njaarke sameby

Njaarke sameby, også kalt Sösjö sameby, er en sameby som befinner seg i Kalls församling i Åre kommune i Jämtland.
Et av samebyens viktigste severdigheter er tjouren ved Mjölkvattnet. I nærheten finnes det et moderne reindriftanlegg. En annen severdighet er Kruanavaajja.
Joost van Trappen Banckert

1624 - 1636

I disse årene var Banckert i Det nederlandske vestindiske kompanis tjeneste. Han deltok på Piet Heins ekspedisjoner, blant annet deltok han under angrepet og beseiringen av den portugisiske kolonien Salvador i Bahia, Brasil i 1624. 
I 1628 var han, som viseadmiral, tilstede på «Neptunus» og deltok i tilfangetagelsen av den spanske sølvflåten under slaget ved Matanzas i 1628. Denne overvinningen ga ham en belønning på sytten ganger månedslønnen på nitti gylden ekstra. 
Mellom 1630 og 1635 deltok han aktivt i raids mot portugisernes kolonier i Brasil, som for eksempel da den portugisiske kolonien Pernambuco (Recife) ble overtatt av nederlenderne. Takket være slike overvinninger ble han kjent som «Maranernes svøpe» (Maraner var et skjellsord som på den tiden var synonymt med spanjolene generelt) og «portugisernes skrekk». Banckert var kjent for å være en herdet marinemann.

1636 - 1645

Fra i 1636 gikk Banckert tilbake til tjeneste innen det zeelandske Admiralitetet. Det var ingen automatisme bygget inn at når man skiftet fra WIC til Admiralitetet eller omvendt fikk man beholde rangen man hadde, det betød at Banckert ved overgangen til Admiralitetet fikk en lavere rang enn han hadde hatt i WIC. 
Sammen med Johan Evertsen tvang han kaperen Jacob Colaert fra Dunkerque til å overgi seg 18. februar 1636. 3. mai 1637 fikk han et æreskjede, en posisjon som kommandør og forfremmelse til  schout-bij-nacht for sin innsats. Mellom 1. oktober 1637 og 11. januar 1638 hadde han midlertidig viseadmirals rang.
I 1639, under slaget ved Downs (under åttiårskrigen), tjente han under admiral Jacob Willekens, viseadmiral Piet Hein og admiralløytnant Maarten Harpertszoon Tromp som schout-bij-nacht. Under den første trefningen med den store spanske flåten i Den engelske kanalen (16. – 18. september 1639) og det påfølgende slaget forsterket han Tromps flåte med de tolv skipene han hadde under sin kommando. 20. september oppdaget han at den spanske armada hadde ankret opp bak sandbankene ved Downs, beskyttet av de engelske fortene. Banckert gikk da til det skritt å blokkere havnen i Downs mens han ventet på forsterkninger for den lille nederlandske flåten.
Rosenprydvikler

Utseende

En middelsstor (vingespenn 16-18 millimeter), kontrastrikt tegnet vikler som kan kjennes (i alle fall hos ferske eksemplarer) på den rosa fargen i forvingens lyse tverrbånd. Forvingens grunnfarge er lysgrå, i den indre delen er det to sjokoladebrune siksak-tverrbånd. Utenfor det ytterste av disse er det er bredt, skrått, litt uregelmessig, blekrosa tverrbånd. Vingespissen er mørkbrun. Bakvingen er lyst gråbrun.

Levevis

Larven utvikler seg under en ombrettet bladkant på vintergrønn (Pyrola spp.), i likhet med den beslektede arten vintergrønnprydvikler.

Utbredelse

Den er utbredt i Europa bortsett fra de vestlige og sørøstlige delene, og også i det nordlige Asia. I Norge er den funnet spredt over hele landet bortsett fra på Vestlandet.
Om Tilla

Handling

Barnepsykologen Ivar oppsøker en dag Tillas mor, Maria, i Botanisk hage i Oslo. Ivar hadde Tilla til observasjon noen måneder tidligere, men Maria kom ikke tilbake med datteren. Barnepsykologen greier å overtale Maria til å komme med Tilla til den barnepsykiatriske klinikken, slik at de kan påbegynne behandlingen av henne. På klinikken møter de overlege Mimi Backer. Tilla har ikke pratet på halvannet år. I observasjonsrommet på klinikken faller den første lille flik av lys over mysteriet. Der bygger jenta opp sin hemmelige verden gjennom de lekene hun velger for å uttrykke seg.
Liubei

Liubei (kinesisk: 柳北区; pinyin: Liǔběi Qū) er et bydistrikt i byprefekturet Liuzhou i Guangxi i Folkerepublikken Kina. Det har et areal på 282 km² og teller 330.000 innbyggere (2004).
Nebbteger

Utseende

Nebbteger er små, vanligvis i fargene brunt, svart og gult. Nymfene er ofte skarpt røde. Vingene kan ha lysere flekker (felt). Hodet er forholdsvis lite og smalt, framstikkende med en tydelig «hals» og «snute» mellom antennene. Sugesnabelen er nokså lang og spiss. Kroppen er tydelig oval, men avlang og ikke ovalt-rund. De er ofte ganske flatrykt og mellom 2 og 5 millimeter lang.

Levevis

De finnes på mange ulike leveområder (habitat), på jordoverflaten, på planter og trær, under bark, på sopp. 
Nebbteger er nebbmunner, det vil si at de har sugende munndeler. De aller fleste artene er rovdyr og lever av andre mindre dyr, som de fanger og suger kroppsvesken ut av. Noen få arter er skadedyr i jord- og landbruket, ved at de suger plantesaft fra nyttevekster. På den andre siden er mange arter ansett som svært nyttige fordi de er viktige naturlige fiender for skadeinsekter, blant annet er vanlig nebbtege (Anthocoris nemorum) ansett som et av de viktigste nytteinsektene i fruktdyrking i Norge. Enkelte arter i slekten Xylocoris lever hele sitt liv i termitt-tuer.
Paringen hos disse tegene er spesiell i og med at hannen ikke sprøyter inn spermiene gjennom hunnens kjønnsåpning, men borer et hull i kroppsveggen og sprøyter dem inn i kroppshulen, hvorpå de vandrer til ovariene. Dette kalles traumatisk inseminasjon og finnes også hos de beslektede familiene Polyctenidae og Cimicidae.  Eggene legges i grupper i vegetasjonen, festet på undersiden av et blad, på bark eller lignende. 
Nebbteger har ufullstendig forvandling – overgang fra nyklekt nymfe til det voksne kjønnsmodne insektet går gradvis gjennom flere hudskifter eller nymfestadier.

Nyttedyr

Enkelte arter brukes til biologisk kontroll, fordi de er rovdyr som lever av skadedyr på avlinger i landbruket. De spiser, eller riktigere, suger ut kroppsveske fra bladlus, skjoldlus, larver av sommerfugler og trips.

Bitt på mennesker

Noen ganger skjer det at mennesker blir bitt av nebbteger, og da av de artene som lever som rovdyr. Bittet er smertefullt og etterlater seg et lite rødt merke på huden.
Tongagropa

Tongagropa er ei djuphavsrenne i det vestlige Sør-Stillehavet. Renna går øst for Tonga og strekker seg sørover i retning Kermadecgropa. Tongarenna er om lag 1 375 kilometer lang, 80 kilometer brei og har et gjennomsnittlig djup på 6 000 meter. Maksimal djup er 10 882 meter. Tongagropa er danna i subduksjonssona der Stillehavsplaten møter Den indoaustralske kontinentalplaten.
Verdensmesterskapet i padling

Verdensmesterskapet i padling er mesterskapet som kårer verdensmestere i padling, og blir arrangert hvert år det ikke er OL av International Canoe Federation. Det finnes også et eget verdensmesterskap for slalåm-padling.
Terebrogaster

Utseende

Middelsstore (21-28 millimeter, hunnene noe større enn hannene), ovale, blanke oldenborrer. Hode, pronotum og bein er brunsvarte, dekkvingene brune. Oversiden er tett og grovt punktert uten påfallende hår hos hannene. Hunnene har et uttrukket eggleggingsrør som stikker ut bak dekkvingene, og dekkvingene har tydelig hårkledning i den bakre delen.

Levevis

Slekten er funnet mellom 840 og 1300 meter over havet. Larvene lever i jorda som vanlig for oldenborrer.

Utbredelse

Slekten er utbredt på Madagaskar.
Utdanningsmesse

En utdanningsmesse er et veiledningstiltak som aktiviserer elever og studenter i prosessen når de skal velge utdanning. Messene er myntet på ungdomsskole- og videregåendeskoleelever og studenter. På utdanningsmessene er et bredt spekter av utdanningsinstitusjoner representert og eleven har muligheten til å orientere seg i hvilke utdanningsmuligheter som finnes, i Norge så vel som i utlandet.
I tillegg til å kunne snakke med de ulike utstillerne har hver enkelt elev anledning til å snakke med en av de mange studieveilederne og rådgiverne som er til stede. Dette er en anledning for eleven til å få kvalitetssikret sitt valg av utdanning gjennom å samtale direkte med studieveiledere.
Tautdanning.no er Norges største arrangør av utdanningsmesser og arrangerer store messer over hele landet.
Hedonism Resorts

Hedonism II og Hedonism III er to feriesentre i Jamaica drevet av selskapet SuperClubs. Hedonism II åpnet i 1976 i Negril, Hedonism III åpnet i 1999 i Ocho Rios; det finnes ikke noe Hedonism I. Begge feriesentrene har områder som er reservert for nudister. De er velkjent for klientellets liberale holdninger til sex, narkotika og alkohol. Barn har ingen adgang.
Offentlig nakenhet er forbudt i Jamaica, men lovene håndheves ikke (og kommer muligens ikke til anvendelse) i private feriesentre.
Røsting

Røsting er en form for varmebehandling.
Røsting er prosessen som utføres når malm varmes opp over lang tid for å fjerne forurensning. Forurensning kan være stoffer som svovel og arsenikk. 
Røsting er også en type varmebehandling av næringsmidler der man ikke tilsetter fett som en del av prosessen.

Malm

Forurensning i malm varierer sterkt fra område til område - det vil si at enkelte malmforekomster kan være mer forurenset enn andre. Ved røsting vil forurensningen forsvinne fra malmen som gass, og røsting er således en svært giftig form for renselsesprosess. Arsen- og svovelgass er begge giftige, og dødelige.
Koboltmalmen fra Modums Blaafarveværk (stiftet 1776, nedlagt 1898) var for eksempel forurenset av svovel og arsen. 60-70 kg slig ble brent på en åpen flammeovn, med en temperatur på 600 grader C. Arsen og svovel steg da opp fra sligen som en hvit, og svært giftig røyk. Denne prosessen ble holdt gående til det ikke steg opp hvit røyk mer, og en skulle da ideelt stå igjen med helt ren kobolt.
Graden av renhet etter røsting varierer med temperatur og lufttilgang. For å oppnå best mulig renhet ved røsting, er det viktig å holde rett temperatur, og å sørge for rett grad av lufttilgang. Visse malmsammensetninger kan også tilsettes andre stoffer for å få ut andre gasser enn hva som er naturlig – samme effekt kan oppnås ved å regulere lufttilførselen til røstingsprosessen.

Næringsmidler

Næringsmidler som kan foredles ved røsting, er kaffebønner, nøtter og brødsmuler (blant annet brukt i retten «tilslørte bondepiker»).

Foredling av kaffebønner

Røsting brukes også ved foredling av kaffe, ved at kaffebønnene blir varmet opp til ca. 300° C for å frigjøres for stoffer som gir uønsket smak.
Buckow

Geografi

Buckow ligger sør i Berlin og er delt i to av orsteilen Gropiusstadt. Den vestre delen Buckow 1, grenser i øst til Gropiusstadt, i sør til Schönefeld i Brandenburg, i vest til Lichtenrade i Tempelhof-Schöneberg og i nord til Britz. Den mindre nordøstlige delen kalt Buckow 2, ligger mellom Britz, Rudow og Gropiusstadt.

Historie

Buckow ble grunnlagt på 1200-tallet av tyske bosettere, antakelig på en vendisk bosetting kalt Buk (bøk). Stedet blir nevnt første gang i skriftlige kilder i 1373. Franske tropper inntok Buckow i 1806. I 1920 ble området innlemmet i bydelen Neukölln. Boligområdet Britz-Buckow-Rudow ble oppkalt etter arkitekt og Bauhausgrunnleggeren Walter Gropius som hadde laget planene. Gropiusstadt ble ferdigstilt i 1976 og opprettet som egen ortsteil i 2002.
Pa Konate

Malmö FF

Den 23. november 2013 signerte Konate en lærlingkontrakt for Malmö FF. Konate spilte første kamp for Malmö i Allsvenskan borte mot AIK på Friends Arena 17. april 2013, da han ble satt inn i kampens 85. minutt. Konate spilte sammenlagt seks seriekamper i sin debutsesong for klubben, hvorav de fleste som innbytter for Ricardinho. Etter å ha returnert til klubben midtveis i 2014-sesongen, spilte Konate elleve kamper, og ble en reell utfordrer til Ricardinho om startplassen. Konates gjennombrudd i klubben kom da han ble valgt ut i startoppsettet i den avgjørende kvalifieringskampen mot Red Bull Salzburg 27. august 2014, hvor Malmö FF kvalifiserte seg til gruppespill i 2014/2015-utgaven av UEFA Champions League.

Östers IF

Konate gikk til den nylig nedrykkede klubben Östers IF for spill i Superettan i 2014, hvor låneavtalen åpnet for mulig retur sommeren 2014. Konate fikk samtidig forlenget kontrakten med Malmö FF i ytterligere fire år. Konate spilte 15 seriekamper for Östers IF, og ble hentet tilbake til Malmö FF sommeren 2014, da Miiko Albornoz og Mahmut Özen hadde forlatt klubben i løpet av overgangsvinduet.

Familie

Konates far er født i Guinea, mens hans mor er fra Gambia.
Belize-orkanen 1931

Belize-orkanen 1931 var en svært ødeleggende kategori 4-orkan som traff Belize City 10. september 1931. Selv om den var svakere enn Orkanen Hattie i 1961, forårsaket den større skader og etterlot rundt 1500 omkomne. Det er den verste naturkatastrofen i Belizes historie.
Enno Brandrøk

Leiesoldat

Han tjenestegjorde i flere år i sachsisk, habsburgsk, spansk og dansk-norsk tjeneste. Da faren døde i 1565 arvet han ikke farens titler av kong Frederik II, to år senere valgte han derfor å tilby sine tjenester til kong Erik XIV av Sverige. Senere tjente han også Johan III og hertug Carl av Sverige. Etter å ha bestjålet den sistevnte flyktet han i 1569 til Danzig hvor han inngikk ekteskap med en borgerdatter. Senere reiste han gjennom Tyskland og Frankrike til Nantes. 
I 1571 ble han arrestert i Antwerpen, men slapp fri hvoretter han under sin flukt begikk tre rovmord. Disse mordene brakte ham omsider til hertugen av Cleves borg Angermund ved Düsseldorf. Her ble han forhørt under tortur og henrettet på hjul og steile. 
Det eneste hertug Carl fikk tilbake var aktene fra det pinlige forhør av Enno. Utskrift av rettsprotokollene er derfor bevart i det svenske riksarkiv.
Norges Lastebileier-Forbund

Historie

23. mars 1935 slo en rekke lokale lastebileierforeninger fra flere steder i Norge seg sammen og dannet landsforbundet Norges Lastebileier-Forbund, som i begynnelsen var en ren næringsorganiasjon. Rolf B. Børresen var første formann. Den første tiden var medlemstallet 500 medlemmer med cirka 1 000 biler. En av forbundets viktigste kampsaker i begynnelsen var å få innført en generell bevillingsplikt for all ervervsmessig biltransport.
I 1995 vedtok representantskapet at NLF også skulle bli en arbeidsgiverorganisasjon.

Organisasjon

NLF er medlem av International Road and Transport Union (IRU), Nordic Logistics Association (NLA) og Nordisk vägforum (NVF). NLF driver et aktivt næringspolitisk arbeid. Forbundet tilbyr sine medlemmer juridisk bistand, teknisk bistand, sikkerhetsrådgivning og miljørådgivning. I tillegg tilbys HMS-systemer for store og små bedrifter. NLF organiserer også Kollegahjelpen, et støtteapparat for sjåfører som har opplevd ulykker, nestenulykker, ran eller andre sjokkartede opplevelser i forbindelse med jobben. NLF gir ut NLF Magasinet, et medlemsblad med opplag på cirka 15 000.

Landsmøtet

Landsmøtet er forbundets høyeste besluttende myndighet og holdes hvert annet år innen junimåneds utgang. Representanter valgt av fylkesavdelingene/regionene er de eneste med stemmerett på landsmøtet.
Representantskapet
Representantskapet er forbundets nest høyeste organ og møtes hvert år innen utgangen av april måned.

Medlemskap

Norges Lastebileier-Forbund baserer seg på bedriftsmedlemskap. NLF representerer alene og gjennom Norsk Transportforum (NT)  3200 bedrifter som opererer ca 20 000 lastebiler/ vogntog og lettere nyttekjøretøyer. NLFs/NTs medlemsbedrifter har 25 000 sysselsatte og omsetter for ca 30 milliarder kroner.

Kollegahjelpen

Kollegahjelpen ble startet av NLF i 1995. Det er en støtteordning som består av medlemmer i NLF som alle arbeider på frivillig basis. De utgjør et landsdekkende nettverk og tilbyr støtte og praktisk hjelp til yrkessjåfører som har vært i en ulykke i forbindelse med jobben. Kollegahjelpen organiseres av NLF. I 2003 fikk ordningen Jobb for livet-prisen av Rådet for psykisk helse.
Platycerus depressus

Utseende

En forholdsvis liten (7,5-12 millimeter), avlang, litt matt svart hjortebille. Hos denne arten er det vanligvis ingen utpreget metallglans. Kroppen er litt flattrykt, og er fint og litt spredt punktert. Hodet er firkantet, bredere enn langt. Kjevene er ikke like store som hos mange andre hjortebiller men fortsatt påfallende, hos hannene omtrent så lange som hodet og dermed større enn hos de fleste andre Platycerus-artene.  Dekkvingene har fine lengdestriper .

Levevis

Larvene utvikler seg i råtnende trevirke av ulike løvtrær, de voksne billene besøker av og til blomster.

Utbredelse

Arten er utbredt i fjellområder i det nordlige og vestlige Nord-Amerika, sør til New Mexico og øst like til Newfoundland .